РЕГЛАМЕНТ (ЕО) № 1167/2008 НА СЪВЕТА
от 24 октомври 2008 година
за изменение и актуализиране на Регламент (ЕО) № 1334/2000 за въвеждане на режим на Общността за контрол на износа на изделия и технологии с двойна употреба
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
Регламент (ЕО) № 1334/2000 на Съвета (1) изисква изделията с двойна употреба (включително програмните продукти (софтуерът) и технологиите) да подлежат на ефикасен контрол, когато се изнасят от Общността.
(2)
С цел да се даде възможност на държавите-членки и на Общността да спазят техните международни ангажименти, с приложение I към Регламент (ЕО) № 1334/2000 се установява общият списък на изделия и технологии с двойна употреба, посочен в член 3 от споменатия регламент, с който се прилагат международно одобрени мерки за контрол на изделия с двойна употреба, включително Васенаарската договореност, Режима за контрол на ракетните технологии (MTCR), Групата на ядрените доставчици (NSG), Австралийската група и Конвенцията за химическите оръжия (CWC).
(3)
В член 11 от Регламент (ЕО) № 1334/2000 се предвижда приложения I и IV да бъдат осъвременени в съответствие със съответните задължения и ангажименти и евентуалните промени в тях, които всяка държава-членка е поела като участник в международните режими за неразпространяване и договореностите за контрол върху износа, или посредством ратификация на съответните международни договори.
(4)
Приложения I и IV към Регламент (ЕО) № 1334/2000 следва да бъдат изменени, за да се вземат предвид промените, приети с Васенаарската договореност, Австралийската група и MTCR след измененията, внесени в посочените приложения, с Регламент (ЕО) № 1183/2007 (2) (2).
(5)
С цел да се улеснят справките с приложенията към Регламент (ЕО) № 1334/2000 от органите за контрол върху износа и от операторите следва да се публикува тяхна актуализирана и консолидирана версия.
(6)
Регламент (ЕО) № 1334/2000 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Приложенията към Регламент (EO) № 1334/2000 се заменят с текста в приложението към настоящия регламент.
Член 2
Настоящият регламент влиза в сила на тридесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 октомври 2008 година.